b"\n_START_ARTICLE_\nArna Bontemps\n_START_SECTION_\nInfantesa i joventut\n_START_PARAGRAPH_\nArna Bontemps, fill d'un paleta i d'una mestra d'escola, va n\xc3\xa0ixer a Louisina el 13 d'octubre de 1902. No obstant, quan tenia tres anys, unes amenaces racistes van fer que la seua fam\xc3\xadlia emigrara a un barri de Los Angeles, moment en qu\xc3\xa8 aquesta es convert\xc3\xad a l'Esgl\xc3\xa9sia Adventista del Set\xc3\xa8 Dia. El jove Arna va haver d'encarar la mort de sa mare i les actituds assimilacionistes  amb la lectura, fins que el 1923 es gradu\xc3\xa0 en Arts al Pacific Union College. L'any seg\xc3\xbcent es va traslladar a la ciutat de Nova York, on va obtenir feina com a professor en la Harlem Academy, tot just quan el moviment del Harlem Renaissance estava en el seu apogeu.\n_START_SECTION_\nBlack Thunder i Drums at Dusk\n_START_PARAGRAPH_\nSeria en la casa d'inf\xc3\xa0ncia on l'escriptor acabaria la seua obra m\xc3\xa9s famosa i refinada, Black Thunder (1936). Un relat de reminisc\xc3\xa8ncies hist\xc3\xb2riques en que un jove anomenat Gabriel Prosser lidera una revolta d'esclaus en les terres de Virg\xc3\xadnia. L'obra va ser ben rebuda per la cr\xc3\xadtica, per\xc3\xb2 els ingressos per drets d'autor no ho foren tant com per mantindre el nivell de vida de Chicago. D'aquesta manera, Bontemps va haver de conciliar la feina d'escriptor amb la de professor i editor de l'Associaci\xc3\xb3 d'Escriptors d'Illinois (all\xc3\xad va con\xc3\xa9ixer Jack Conroy, amb qui s'iniciaria en la literatura infantil i juvenil). La relativa calma va desapar\xc3\xa9ixer quan, el 1939, va publicar Drums at Dusk, una narraci\xc3\xb3 basada en la revoluci\xc3\xb3 haitiana que encap\xc3\xa7alava Toussaint L'Ouverture. Encara que fou el seu llibre m\xc3\xa9s recenssat, la cr\xc3\xadtica es va dividir i Arna Bontemps va deixar d'escriure novel\xc2\xb7la per a adults durant un llarg per\xc3\xadode.\n_START_SECTION_\nBibliotecari\n_START_PARAGRAPH_\nEl 1943 es graduaria en biblioteconomia per la Universitat de Chicago i, poc temps despr\xc3\xa9s, seria nomenat bibliotecari en cap de la Fisk University. All\xc3\xad, a m\xc3\xa9s de cuidar la col\xc2\xb7lecci\xc3\xb3 James Weldon Johnson, la seua amistat amb Langston Hughes ajud\xc3\xa0 a crear la secci\xc3\xb3 Langston Hughes Renaissance Collection, destinada a preservar els documents del Harlem Renaissance, entre d'altres. Aquest recopilatori de llibres, sumat a una extensa edici\xc3\xb3 d'antologies, biografies i estudis sociohist\xc3\xb2rics, va fer d'Arna Bontemps, a m\xc3\xa9s d'escriptor consolidat, un protector de les fonts documentals afroamericanes.   _NEWLINE_D'entre l'extensa edici\xc3\xb3 de llibres que va dur a terme durant els anys de bibiliotecari, cal destacar-ne unes quantes: They Seek a City (1945), un estudi sobre l'emigraci\xc3\xb3 negra a Chicago; The Story of the Negro (1948), guanyadora del Jane Addams Children's Book Award; The Poetry of the Negro (1949), una selecci\xc3\xb3 de poesia des de 1746; George Washington Carver (1950), biografia sobre el cient\xc3\xadfic hom\xc3\xb2nim; i The Book of Negro Folklore (1959), una col\xc2\xb7lecci\xc3\xb3 de faules, hist\xc3\xb2ries de terror i can\xc3\xa7ons africanes. Tanmateix, durant eixos anys l'escriptor afroameric\xc3\xa0 no deixaria de banda la seua gran afici\xc3\xb3: escriure contes per a xiquets, com ara b\xc3\xa9 Sam Patch (1951) o Lonesome Boy (1955)."